text: ইসমে আজম (আরবি: الاسم الأعظم) নামসমূহ দিয়ে আল্লাহর বড়ত্বকে বোঝানো হয়ে থাকে। ইসমে আজমকে আল্লাহর মহান নাম (আরবি: اسم الله الأکبر)-ও বলা হয়ে থাকে। তবে ইসমে আজম আল্লাহর কোন নাম এটা সুনিদিষ্টভাবে জানা যায়না। শিয়া ও সুন্নি মুসলমানদের নিকট ইসমে আজম হচ্ছে আল্লাহর এক বিশেষ নাম এবং এক বিশেষ দোয়া। ইসলামী আলেমদের মতে, ইসমে আজম সহকারে আল্লাহর নিকট দোয়া করলে অবশ্যই আল্লাহ্‌ এই দোয়া কবুল করে থাকেন।
  
  হাদিসে উল্লেখিত 
  
   ইসমে আজম সম্পর্কে বিভিন্ন হাদিস উল্লেখ রয়েছে:
  আনাস ইবনে মালেক থেকে বর্ণিত, একদিন মুহাম্মাদ নামাজের পর দোয়ারত জায়েদ ইবনে সাবিতের পাশ দিয়ে যাচ্ছিলেন। দোয়াতে তিনি বলছিলেন:
  
  اللَّهُمَّ إِنِّي أَسْأَلُكَ بِأَنَّ لَكَ الْحَمْدَ، لاَ إِلَهَ إِلاَّ أَنْتَ وَحْدَكَ لاَ شَرِيكَ لك الْمَنَّانُ بَدِيعَ السَّمَوَاتِ وَالأَرْضِ يَا ذَا الْجَلالِ وَالإِكْرَامِ، يَا حَيُّ يَا قَيُّومُ
  
  অর্থ: হে আল্লাহ! আপনার নিকট এই অসীলায় চাই যে, (আমি বলি) কেবল আপনারই প্ৰশংসা, আপনি ব্যতীত প্রকৃত কোন উপাস্য নেই, আপনি এক, আপনার কোন শরীক নেই, অনুগ্রহ প্রদর্শনকারী হে আসমানসমূহ ও জমিনের সৃষ্টিকর্তা, হে মর্যাদা ও সম্মান দানের অধিকারী। হে চিরঞ্জীব ও সর্বনিয়ন্তা। তখন মুহাম্মাদ বললেন, 'তুমি জানো, তুমি কি দিয়ে দোয়া করেছ? তুমি দোয়া করেছ 'ইসমে আজম' দিয়ে, যা দ্বারা দোয়া করলে আল্লাহ কবুল করেন এবং তা দ্বারা কিছু চাইলে আল্লাহ তা প্রদান করেন।'' (সুনানে তিরমিজি : ৩৫৪৪)
  
   এছাড়াও মুহাম্মাদ বলেছেন, যে ব্যক্তি ইসমে আজম দিয়ে দোয়া করে তার দোয়া আল্লাহ্‌ কবুল করেন। (মুসনাদে আহমদ : ১২২০৫)
  
  রহস্যময় অব্যর্থ দোয়া 
  ইসমে আজম হলো খুব শক্তিশালী একটি দোয়া, বিভিন্ন আলেমগণ বিভিন্নভাবে এটিকে দোয়া অথবা নাম হিসেবে চিহ্নিত করেছেন, কিন্তু কেউই সুনিদিষ্ট করে কিছু বলতে পারেননি। অনেকের মতে, আল্লাহ্‌ ইচ্ছা করেই এই নাম ও দোয়াকে লুকায়িত করে রেখেছেন, কেননা স্থানভেদে কিছু মানুষ এই দোয়াকে খারাপ উদ্দেশ্যে ব্যবহার করতে পারে। যেমন ঘটনা ঘটেছিল বালয়াম ইবনে বাউরার ক্ষেত্রে।
  
  ইসমে আজম চিহ্নিতকরণ 
  আল্লাহর কোন নাম বা কোন নামগুলো ইসমে আজম এটা নিশ্চিত করে বলা অসম্ভব। ইসমে আজমের ব্যাপারে বিজ্ঞ আলেমদের থেকে প্রায় ৪০টি মতামত বর্ণিত হয়েছে। যার মধ্যে আল্লামা সুয়ূতি তাঁর রচিত 'আদ দুররুল মুনাজ্জাম ফিল ইসমিল আজম' নামক গ্রন্থে ২০টি মতামত উল্লেখ করেছেন।
  
   হজরত আবদুল কাদের জিলানি বলেন, "ইসমুল আজম হলো 'আল্লাহ ( الله )' শব্দ। তবে শর্ত হলো তা পূর্ণ একাগ্রতা ও এখলাসের সঙ্গে বলতে হবে'।"
  
   আসমা বিনতে ইয়াজিদ সূত্রে বর্ণিত আছে, রাসুল ইরশাদ করেন, 'ইসমে আজম সুরা বাকারার ১৬৩ নম্বর আয়াত ও সুরা আল ইমরানের ১-৩ নম্বর আয়াত মধ্যে নিহিত। (সুনানে আবু দাউদ : ১৪৯৬ )
  
   বুরাইদাহ ইবনে হুসাইব থেকে বর্ণিত, মুহাম্মাদ বলেছেন, ইসমে আজম হচ্ছে দান-সদকা করা, আল্লাহ্‌ এর মাধ্যমে দোয়া কবুল করে থাকেন। 
  
   আবু উমামা আল বাহিলি থেকে বর্ণিত, মুহাম্মাদ বলেছেন, আল্লাহর ইসমে আ’যম কোরআনের তিনটি সূরা- বাকারা, আল ইমরান ও ত্বোয়া-হার মধ্যে রয়েছে। (ইবন মাজাহ ৩৮৫৬)
  
   কোনো কোনো সাহাবী থেকে থেকে বর্ণিত আছে, الْحَيُّ এবং الْقَيُّومُ আল্লাহর ইসমে আজম। ইমাম রাযী ও আল্লামা নববী এ মতকেই গ্রহণ করেছেন।
  
   আল্লামা জাযারী বলেছেন, আমার মতে ইসমে আজম হল: ا إِلَهَ إِلَّا هُوَ الْحَيُّ الْقَيُّومُ 
  
   ইমাম মুহাম্মাদ বলেন, আমি ইমাম আবু হানিফা থেকে শুনেছি, আল্লাহ তাআলার ইসমে আ’যম হল, اللَّه (আল্লাহ)। কেননা, এটি তাঁর সত্তাগত নাম। তাছাড়া কোরআন মজিদে এই নামটিই ২,৬৯৭ বার এসেছে। এত বেশি তাঁর অন্য নাম আসে নি।
  
   কারো কারো মতে رب শব্দটিই হলো ইসমে আজম। 
  
   আল্লামা মুহাম্মাদ ইবনে সালেহ আল-উসায়মিন বলেন, “ইসমে আ’যম হচ্ছে আল-হা’ইয়্যু (চিরঞ্জীব) এবং আল-ক্বাইয়্যুম (চিরস্থায়ী)।
  
   তবে অনেক আলেমগণ বলেছেন, ইসমে আজম হলো এক আল্লাহর রহস্য, আল্লাহ্‌ এটা কাওকে জানান নাই, এটা জানা সম্ভবও না।
  
  দেশে দেশে বিভ্রান্তি 
  বিভিন্ন সময়ে স্থানীয় ভণ্ড ব্যক্তি ইসমে আজম নাম দিয়ে সাধারণ মানুষকে প্রতারিত করে থাকে। কিন্তু অধিকাংশ সময়ে দেখা যায় সেগুলো ইসমে আজম নয়।
  
  তথ্যসূত্র 
  
   বিষয়শ্রেণী:ইসলামে আল্লাহর গুণবাচক নাম
title: ইসমে আজম